Tardor de capvespres i marjal a La Casa Penya
23 de setembre 2020

![Imagen 1](/media/actualidad/PublishingImages/Septiembre 2020/63_C_CapvespresTardorLacCasaPenya[6014].jpg)![Imagen 2](/media/actualidad/PublishingImages/Septiembre 2020/63_C_CapvespresTardorLacCasaPenya[6012].jpg)

Acció Ecologista-Agró, amb la col·laboració de l’Ajuntament de Sagunt, ha ampliat l’oferta de visites guiades a La Casa Penya, el centre d’educació i voluntariat mediambiental de la Marjal d’Almardà-Almenara. A més de les ja consolidades visites guiades dels diumenges, esta tardor s’obrirà La Casa Penya els divendres a la vesprada per poder descobrir els tresors naturals de la Marjal d’Almardà i disfrutar del seu espectacular capvespre. Així mateix, també s’oferirà la possibilitat de concertar visites per a grups reduïts els dijous i els divendres al matí. 

  

El confinament de la passada primavera va evidenciar, a causa de la pandèmia del coronavirus, la necessitat que te la majoria de persones d’estar en contacte amb la natura. Per això esta tardor des d’Acció Ecologista-Agró han posat totes les facilitats possibles perquè la ciutadania puga visitar La Casa Penya i descobrir la Marjal d’Almardà-Almenara.

  

Amb este objectiu, durant els pròxims mesos (octubre, novembre i desembre) s’ampliarà l’oferta de visites guiades a La Casa Penya. Concretament, s’han programat visites els divendres a la vesprada, durant les quals els visitants podran conéixer este centre mediambiental, se realitzaran passejos per la Reserva de Fauna Silvestre de la Finca de Penya i es podrà contemplar el sempre espectacular capvespre d’Almardà.

  

D'esta manera des d’Acció Ecologista-Agró pretenen complementar l'educació ambiental, que per la pandèmia s’ha vist reduïda als centres escolars, amb visites familiars a la marjal. Però, també volen diversificar el públic a qui es dirigix les activitats amb visites temàtiques (aus, flora, cicle de l’aigua, custòdia del territori…) apropant-se al saladar, la platja o els camps de cultiu de la marjal.

![](/media/actualidad/PublishingImages/Septiembre 2020/63_C_CapvespresTardorLacCasaPenya[6013].jpg)  

La primera visita serà el divendres, 2 d’octubre, a les 18.00 hores. I les pròximes seran els següents divendres (16, 23 i 30 d’octubre), també a la mateixa hora (el divendres 9 d’Octubre La Casa Penya romandrà tancada per ser festiu). Més endavant, en novembre i desembre, es modificarà l’horari per poder aprofitar al màxim les hores de llum.

Tots aquells interessats en participar en algun dels capvespres de la tardor a La Casa Penya, han de seguir els mateixos passos que per apuntar-se a les visites dels diumenges, és a dir, enviar un correu a [visitescasapenya@gmail.com](mailto:visitescasapenya@gmail.com) on es rebrà la confirmació de la reserva de la plaça. Evidentment, l’aforament de les visites serà reduït, per poder mantindre així la distància interpersonal de seguretat per la COVID-19.

En el correu de confirmació de la reserva s’enviarà el protocol sanitari que s’haurà de complir i una sèrie de recomanacions i bones pràctiques. Des d’Acció Ecologista-Agró demanen responsabilitat i rigor en el compliment del protocol.​

*   [](http://www.facebook.com/sharer.php?u=https://aytosagunto.es/va/actualitat/tardor-de-capvespres-i-marjal-a-la-casa-penya/ "Facebook")
*   [](http://twitter.com/share?url=https://aytosagunto.es/va/actualitat/tardor-de-capvespres-i-marjal-a-la-casa-penya/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/tardor-de-capvespres-i-marjal-a-la-casa-penya/ "Linked In")
*   [](mailto:?body=https://aytosagunto.es/va/actualitat/tardor-de-capvespres-i-marjal-a-la-casa-penya/)